再併賦瑞香水仙蘭三花
作者：楊萬里
朝代：宋

paragraphs: 水仙頭重力纖弱，碧柳腰支黄玉萼。
娉娉嫋嫋誰爲扶，瑞香在旁扶著渠。
春蘭初芽嫩仍短，嬌如穉子無人管。
瑞香綠蔭濃如雲，風日不到況路塵。
生時各在一山許，畦丁作媒得相聚。
三花異種復異粧，三花同韻更同香。
詩人喜渠伴幽獨，不道被渠教斷腸。